kardosdrur/scandi-wiki huggingface dataset:
Sønderhoning

Sønderhoning er en traditionel pardans og meloditype fra Sønderho på Fanø.

Sønderhoningen er bemærkelsesværdig idet dansen er en polsdans og derfor går i 3/4, mens melodierne (oftest) går i 2/4. Dansen består af gangtrin samt pols med speciel fatning.

De ældste sønderhoninger kan dateres til 1700-tallet.

Begrebet sønderhoning 

En "sønderhoning" kan være tre ting:
 Et menneske fra Sønderho
 En sønderhoningmelodi
 Dansen sønderhoning

Bemærk, at på samme måde kan begrebet "fannik" være tre ting:
 Et menneske fra Nordby på Fanø
 En melodi
 Dansen fannik

Sønderhoningen er sejere i tavet end fanniken, og hvor der i sønderhoningen skiftes mellem omdansning og at gå i kreds, skiftes der i fanniken mellem to forskellige omdansninger.

Litteratur 

 2008: Hugo Hørlych Karlsen: Hollænderen. Historisk roman. Hovedland. – Maritim roman om sømandskulturen i 1500- og 1600-tallet, livet på havet, og musikkens og dansens betydning, central lokalitet Sønderho.

 2008: Hugo Hørlych Karlsen & Petra Vestergaard Pedersen: Sønderhoning. Dans mellem ebbe og flod. NordØsten, ebog. – Maritim kulturhistorie og danseinstruktion i sønderhoningdans.

 2006: Hugo Hørlych Karlsen: Den første sønderhoning. Historisk roman 1550-1607. Hovedland. – Maritim roman om sømandskulturen i 1500- og 1600-tallet, livet på havet og musikkens og dansens betydning, central lokalitet Sønderho.

 2004: Hugo Hørlych Karlsen & Petra Vestergaard Pedersen: Sønderhoning. Beskrivelse & beretning om dans og liv. NordØsten, 3. rev. udg. – Instruktionshæfte i sønderhoningdans.

 2004: Hugo Hørlych Karlsen: Dans mellem ebbe og flod. Sønderhoning. NordØsten. – Sønderhoningmusikkens og dansens kulturhistorie fra sejlskibstiden til nutiden.

 1972: Hans Brinch: Lille Jes og de ældste slægters historie. Engers Hansen. – III bind af slægtsroman om Sønderho.

 1969: Hans Brinch: - men kun de glemte er borte. The Albert Inn. – II bind af slægtsroman om Sønderho.
	
 1964: Hans Brinch: De kom til verden, levede og døde. Engers Hansen. – I bind af slægtsroman om Sønderho.

 1920: H. Grüner Nielsen: Folkelig Vals. Schønbergske. – Folkemindeforskers beskrivelse af sønderhoningdansen ud fra feltstudier på Fanø i 1914 og nogle år frem.

Eksterne henvisninger 

 Link – Om dansen og musikken historisk og aktuelt, med henvisninger til litteratur, CD'er og aktuelle arrangementer

Danse
Musikgenrer
Kultur
Affenpinscher

Affenpinscher er en terrierlignende hunderace af typen selskabshund.

Historie 
Racen er europæisk af oprindelse og stammer fra det 17. århundrede. Dens navn kommer fra tysk affe ("abe") og pinscher ("terrier"). Racen er en forfar til Griffon Bruxellois (Brussels Griffon) og Belgian Griffon.
Hunde af Affenpinschertypen har været kendt siden 1600, men de var noget større, 30 til 33 cm, og var  grå, sort, gulbrun, "sort og tan", "grå og tan" og rød. Hvide fødder og bryst var også almindeligt. Racen var skabt til rottefangst i køkkener, lagre og stalde.

Udseende 
Vejer 3-4 kg og skulderhøjde på 26-27 cm, har busket øjenbryn, rodet hår og et abe-agtigt udseende. Pelsen er mellemlang og grov. FCI standarden specificere at pelsen skal være sort, men AKC tillader også grå, sølv, rød, "sort og tan", og beige; andre klubber har deres egne lister af acceptable farver, men altid med sort som den foretrukne.

Temperament 
Affenpinschere har et udseende som ligner terriere. Men de er forskellige fra terriere, men er del af pinscher-schnauzer undergruppen af gruppe 2 i FCI klassifikationen. De er aktive, eventyrlystne, nysgerrige og stædige, men de kan også lide sjov og leg. Racen har selvtillid, er livlig, holder at sine familiemedlemmer og beskytter dem. Den loyale lille hund kan lide at være med sin familie. Den har behov for vedvarende stram træning, for nogle kan være meget svære at gøre lydige. Træning skal være varieret, fordi hunden ellers nemt kan komme til at kede sig.

Affenpinschere opfatter deres legetøj og mad som deres territorium, så derfor kan racen ikke anbefales for meget små børn. Den er for det meste stille, men kan blive meget ophidset, hvis bliver angrebet eller truet og viser ingen frygt overfor en angriber. Den er bedst egnet til en familie som kan lide underholdning og har humor.

Helbred 
Den kan forventes at leve i 14-15 år. Det er en af de sundeste hunderacer og har ikke nogle kendte genetiske helbredsproblemer.

Hunderacer fra Tyskland
Overhus

Overhus (fransk: pair, engelsk: peer, svensk: pär, af latin: par, ligestillede) er betegnelse for senatet eller førstekammeret i lande, hvor parlamentet har to "kamre". Andetkammeret eller Underhuset er den egentlige repræsentation af folket.

Baggrund 
I England opstod systemet med Overhuset og Underhuset gradvist, men fik nogenlunde sin moderne form i 1700-tallet. På grund af den strukturs britiske oprindelse, er det som regel det britiske overhus der tales, hvis man siger Overhuset uden at præcisere hvilket land, man mener.

I 1849-1953 var Landstinget førstekammer i Danmark, mens Folketinget var andetkammer. Før 1660 var Rigsrådet førstekammer, mens Stændermøderne var det danske andetkammer.

I lande med parlamentarisk demokrati (parlamentarisme) skal regeringen være i overensstemmelse med flertallet i andetkammer, men det er som regel ikke påkrævet at regeringen har flertal med sig i overhuset. I nogle parlamenter er kamrene enten helt eller næsten ligestillede. Dette var tilfældet i Danmark i 1849-1953. I Storbritannien har underhuset haft en fortrinsstilling siden 1911. I nogle lande har overhuset særlige magtbeføjelser, f.eks. USA hvor det kun kræves flertal i Senatet for at godkende ministre eller indgå traktater.

Magtens tredeling 
I mange lande har overhuset historisk haft elementer af alle tre statsmagter: den lovgivende, den udøvende, og den dømmende. Princippet om magtadskillelse gør, at man i de sidste 250 år har søgt at begrænse overhusenes indflydelse på den dømmende og udøvende magt. Overhuset deler parlamentets lovgivende magt med andetkammeret.

Overhuset har ofte del i den dømmende magt. I Storbritannien var der indtil 2009 såkaldte "Law Lords", juridiske medlemmer af Overhuset der samtidig udgjorde landets højesteret. I USA er der 101 medlemmer i Rigsretten, hvor Højesterets præsident er formand og de 100 senatorer en lægdommere i Rigsretten. Indtil 1953 var den ene halvdel af den danske rigsret lægdommere fra Landstinget, mens den halvdel var dommerne fra Højesteret. Andetkammer kan som regel anlægge rigsretssag mod regeringen eller mod tidligere medlemmer af regeringen, men har ikke selv dømmende magt.

Der er historiske eksempler på, at Overhuset har haft del i den udøvende magt. Her kan det danske rigsråd (før 1660) og Romerrigets senat nævnes. Derimod er situationen anderledes i de tyske delstater Bremen, Hamborg og Berlin, hvor senatet er byens regering, og det dermed ikke er en del af delstatens parlament.

Valgmetode 
Medlemmer af overhuse er som regel valgt for en længere periode end medlemmer af underhuse. Overhus-medlemmer er ofte valgt ved indirekte valg, eller de er udpegede eller fødte medlemmer. Medlemmerne af andetkammer er som regel valgte direkte af folket.

I mange forbundsstater repræsenterer Overhuset delstaterne, mens andetkammeret repræsenterer folket. Dette er blandt andet tilfældet i Brasilien, Tyskland og USA.

Se også 
 Hereditary peer
 Tokammersystem
 Underhus

Noter 

Parlamenter
AGF A/S

AGF A/S (tidligere Aarhus Elite) er et dansk selskab som driver fodboldhold, sportsfaciliteter og esportshold i Aarhus.
Selskabet blev oprettet i 1978 under navnet AGF Kontraktfodbold ApS.

Virksomheden opererer indenfor to segmenter:
 AGF's herre-, kvinde- og ungdomselite fodboldhold samt E-sportshold
 Ceres Park og Arena samt Stadion Fysioterapi

Historie 
Selskabet blev stiftet i 1978 under navnet AGF Kontraktfodbold ApS med indførsel af professionel fodbold i Danmark samme år.

Bestyrelsesmedlemmer og direktion 
 Bestyrelsesmedlem Lars Fournais (Bestyrelsesformand)
 Bestyrelsesmedlem Jesper Ørskov (Bestyrelsesnæstformand)
 Bestyrelsesmedlem Kim Larsen
 Bestyrelsesmedlem Uffe Jakobsen
 Bestyrelsesmedlem Simon Schiølin
 Bestyrelsesmedlem Eric Meineche Schmidt
 Direktør Jacob Nielsen
 Direktion Dan Jessen

Referencer

Eksterne henvisninger 
 AGF.dk 

A/S
Sportsklubber i Aarhus
OMX Copenhagen Small Cap
Virksomheder i Aarhus
Etableret i 1978
Folkedans

Folkedans er traditionel, folkelig dans, der er karakteristisk for et land eller en egn. I Danmark dyrkes folkedans nu især i foreninger. 

I moderne tid kan folkedans som en del anden dans blive koreograferet og udført på en scene. For kulturer udenfor Europa benyttes ofte begrebet "etnisk dans" eller "traditionel dans" om det samme. Folkedans har følgende fællestræk:
 Folkedans er knyttet til folkemusik eller folkeviser.
 Folkedans er del af et kulturelt fællesskab.
 Folkedansens udførelse er domineret af tradition.
 Folkedans blev danset af den jævne befolkning.

I de skandinaviske lande har begrebet "gammeldans" vundet indpas som betegnelse for en ubrudt forlængelse af en folkelig dansetradition. Den fungerer i modsætning til folkedansen uden nedskreven koreografi og formaliserede ritualer. Mens folkedans i Danmark som regel dyrkes i regi af folkedanserforeninger og tidligere også idrætsforeninger, er dette sjældent tilfældet med gammeldans.

Danse 
Når man er med i dansesammenhænge, kan man støde på følgende danse:

Kvadrilledanse 
 Baglæns kontrasejre
 Tossemarens Totur
 Engelsk kvadrille
 Skotsk fra Hillerød

Kredsdanse 
 Dudlebska polka
 Jugo
 Den toppede høne fra Thy
 Den toppede høne
 Vride rumpe
 Tre ting fra Fyn
 Pigernes fornøjelse
 Hamborg sekstur
 Mads tobak
 Bette mand i knibe

Rækkedanse 
 Sønderborg dobbelt kvadrille
 Den lille englænder
 Dronningens dans fra Fyn
 Fandango fra Hardsyssel

Øvrige danse 
 Pirrevals
 Totur fra Himmerland
 Drillehopsa
 Gamle nr. 12

I mange af dansene kan man ved at lytte til musikken, høre sig frem til hvad man skal gøre i den pågældende dans. De mange eksisterende folkedanse kan deles i mange undergrupper, ud fra, hvordan man stiller op i dem, hvilke trin dansen har, hvor legestue-egnede de er, osv. "Legestue" forbindes med små børn, men bruges også i forbindelse med nogle folkedanse. Ved et dansestævne er der ingen konkurrence som fx ved et ridestævne. Man kan gå til folkedans som medlem af en lokal forening, lære nye trin og få rørt sig på en alternativ måde til noget rytmisk og anderledes musik. Når man går til folkedans, skal man kun have dragt på ved opvisninger og lignende, ikke ved træning.

De forskellige melodier har mindre dele, som kaldes repriser.

Indenfor folkedans kendes sanglegene Gedebukken, Frøerne og Dommerdansen.

Udtryk:
 Egen danser(egen)
 Fremmed danser(fremmed)

Trin 
 Hurretrin
 Sideløbstrin
 Chassé
 Balancé
 Croissé

Fatninger 
 Almindelig dansefatning
 Flyverfatning
 Trojkafatning
 Sidevendt korsgreb(savefatning)
 Livfatning

Måder at stå på (opstillinger) 
 Kreds
 Række
 Kvadrille

Øvrige dansetermer 
 Apeller
 Avet om
 Polka
 Kæde

Se også 
 Gammeldans
 Tyrkisk folkedans

Referencer

Eksterne henvisninger 

 Folkedans på nettet (http://come.to/folkdance)  – Skandinaviens første folkedanse-webside. Har i dag en stor samling af artikler, information og links til dansk / skandinavisk folkedans
 Landsforeningen Danske Folkedansere 
 Informationen om dansk/nordisk folkedans 
 Folkelig dans Artikel på Dansk Folkemindesamling site www.dagligliv.dk
Skældsord

Et skældsord er et ord brugt nedsættende om en person, en begivenhed, en ting eller et sted. Ordet behøver ikke være et bandeord, men kan være et ord, der kun i en given sammenhæng virker nedsættende. Det kan fx være et ord, som beskriver et handicap, et værktøj eller en profession, og ikke normalt vil virke stødende. Der kan fx være tale om ord som analfabet, skovl eller socialdemokrat, der kun er negative, hvis de bruges i en nedladende sammenhæng.

Ekstern henvisning 

Kaptajn Haddocks skældsordsliste

Ordtyper
Wulffmorgenthaler

Wullfmorgenthaler er en sammentrækning af navnene på den kreative duo Mikael Wulff og Anders Morgenthaler. Det er samtidig navnet på både deres internet-tegneserie og en satirisk tv-serie, sendt på DR2 i foråret 2005.

Tegneserien Wulffmorgenthaler 
Tegningerne blev oprindeligt bragt på DRs hjemmeside i en årrække, og har figureret i tidsskriftet Kaskelot, ligesom de har været tilgængelige på Wulffmorgenthalers egen websted. I dag fungerer den som daglig stribe i Politiken, på bagsiden af 2. sektion. De har også lavet et par bøger sammen:
Friske Fyre
En Sjov Bog
Studiehåndbogen
top 1000
Far mor og Teenager laver mad

Tegneserien er kendetegnet ved en humor der let kan betegnes som grovkornet. I modsætning til de fleste andre tegneserier, der kun antyder, bruger Wulffmorgenthaler kropsvæsker i rigt omfang, hvilket kan få serien til at fremstå som vulgær. Både flodhesten Dolph og Tukandrengen har deres oprindelse i tegneserien.

Tv-programmet Wulffmorgenthaler 
Programmet består af en stribe crazy comedy-indslag, bundet sammen af værten Mikael Wulff, tegneren Anders Morgenthaler og deres to faste gæster i studiet, egernet Margit og flodhesten Dolph. Afsnittene og papmache-kulissen er bygget op så de minder om tidligere tiders børneudsendelser, og dialogen er til tider nærmest dræbende langsom mellem Wulff og Morgenthaler. Men det er netop her serien henter sine humoristiske øjeblikke, ved at skifte gear fra det dræbende kedsommelige -- enten til psykopatiske baseball-kølle-udfoldelser ved den fascistiske flodhest, det nærmest groteske Krejme Lokalteater eller den dybt mærkelige tukandreng, der er 28 procent fugl.

Se også 
Dolph og Wulff

Eksterne henvisninger 
 
Den internationale engelsksprogede webtegneserie Wullfmorgenthaler

DR-programmer
Tegneserier fra Danmark
Dolph og Wulff
Humorprogrammer fra Danmark
Danske tv-serier fra 2000'erne
Åsted Kirke (Frederikshavn Kommune)

Åsted kirke er beliggende i Åsted by, ca. 8 km vest for Frederikshavn.

Kirken er den største og mest imponerende af de gamle landsbykirker i Frederikshavn Kommune. Den er indviet til Sankt Nicolaus.

I kirken kan ses rester af kalkmalerier fra 1500-tallet samt en granitdøbefont som menes at stamme fra 1200-tallet.

Åsted Sogn adskiller sig fra de andre sogne i kommunen ved, at gårdene er placeret i landsbyer.

Eksterne kilder og henvisninger 
 Åsted Kirke hos KortTilKirken.dk

Kirker i Frederikshavn Kommune
Kirker i Aalborg Stift
Kirker i Hjørring Amt
KB Hallen Station

KB Hallen Station er en S-togs-station på Frederiksberg, der åbnede den 8. januar 2005. Den ligger på Ringbanen, der betjenes af linje F, og lige ved grænsen til Københavns kommune. Adgang til stationen kan ske fra Peter Bangs Vej, der føres på en bro over banen. Stationen er placeret under broen. I nærheden af stationen ligger KB Hallen, der har givet navn til stationen, og KB's træningsanlæg for F.C. København.

Galleri

Antal rejsende 
Ifølge Østtællingen 2008 var udviklingen i antallet af dagligt afrejsende:

Noter

Eksterne henvisninger 

 KB Hallen Station på dsb.dk

S-togs-stationer
Stationer på Frederiksberg
Landsret

Landsretterne er to domstole, der blev oprettet i 1919 til afløsning af de hidtidige landsoverretter. En dommer i en landsret kaldes landsdommer, og landsretten ledes af en præsident. Landsretterne fungerer som appelinstanser for byretterne. Landsret er også navnet på Grønlands Landsret som oprindelig var underordnet Østre Landsret men er i dag en appeldomstol på lige fod med Vestre og Østre Landsret.

Vestre Landsret har sæde i Viborg, mens Østre Landsret har sæde i København. Nogle af Landsrettens møder finder dog sted i de så kaldte bitingsteder. Vestre Landsret har bitingsteder i Aarhus, Esbjerg, Aalborg, Kolding og Sønderborg ligesom Østre Landsret har bitingsted i Odense, Nykøbing F, Rønne og Thorshavn. 

Vestre Landsret har jurisdiktion over Jylland, mens Østre Landsret har jurisdiktion over øerne, samt Færøerne. Søndre Landsret havde sæde i Sønderborg i 1920-1927 og havde jurisdiktion over Sønderjylland. Efter 1927 overtog Vestre Landsret de sønderjyske sager. 

De to landsretter beskæftiger ca. 100 landsdommere og er inddelt i afdelinger med tre landsdommere tilknyttet hver afdeling, som både tager sig af straffesager og civile sager. Landsretterne har til straffesagerne knyttet domsmænd og nævninger.

Referencer

Etableret i 1919
Danmarks retsvæsen
Asnæs Boldklub

Asnæs Boldklub (forkortet, Asnæs BK, AB1910) er en dansk fodboldklub, der blev grundlagt i 1910. Klubben, der er hjemmehørende i den nordvestsjællandske by Asnæs (Odsherred Kommune), er medlem af DBU SJÆLLAND og har 150 medlemmer (pr. april 2017).

Klubbens bedste mandskab afvikler deres hjemmebanekampe på Asnæs Stadion. 1.Holdet spiller i Serie 5.

Klubbens historie 
I 1980'erne etablerede klubben et overbygningssamarbejde på seniorplan med Fårevejle Boldklub under navnet Dragsholm Boldklub. Klubbens individuelle ungdomshold forblev intakte i de respektive klubber. I 2003 afbrød klubberne imidlertidigt samarbejdet og gik tilbage til hver sin klub.

Christian Poulsen spillede i sin ungdom i klubben og blev klubbens første landsholdsspiller. I Christian Poulsens første år som professionel fodboldspiller fik klubben kompensation for at have uddannet ham og fik derigennem sikret en god økonomi i klubben. En anden af klubbens tidligere spillere, Steen Lindberg, har spillet i både Kjøbenhavns Boldklub og Lyngby Boldklub.

Klubben kunne i 2010 fejre sit 100-års-jubilæum. 

Efter at have gennemgået en revolutionering af spillertruppen fra perioden 2009-2012, består seniorafdelingen i dag primært af tidligere ungdomsspillere i Asnæs Boldklub.  

I efteråret 2012 påbegyndte Asnæs Boldklub anlæg af en kunstgræsbane, som nu pryder Asnæs Stadion ved siden af den normale opvisningsbane. Kunstgræsbanen er primært finansieret gennem klubbens egenkapital.

Referencer

Ekstern kilde/henvisning 
 Asnæs Boldklubs officielle hjemmeside
 http://www.sbu.dbu.dk/sr/position.aspx?poolid=58001

Fodboldklubber under DBU Sjælland
Odsherred Kommune
Mikael Wulff

Mikael Wulff (født 2. september 1972) er en dansk standupkomiker, manuskriptforfatter, filminstruktør og tv-vært. Han debuterede på standupscenen i efteråret 1995.

Mikael Wulff har i en årrække lavet standup, blandt andet for FBI, og var en af de fem komikere i standupshowet Fem på flugt. Han har også været holdkaptajn i TV 2 Zulus comedy-quiz Shooting Stars, hvor han også kunne opleves i de seks afsnit af samt Kissmeyer Basic, en serie skrevet af Wulff, instrueret af den prisbelønnede filminstruktør Christoffer Boe og med Mikael Wulff selv og Frank Hvam i de altoverskyggende roller. Wulff har desuden medvirket som fast holdmedlem i Jan Gintbergs Gintberg Show Off på DR2.

I en årrække har han dannet makkerpar med tegneren Anders Morgenthaler og lavet daglige vittighedstegninger under det fælles navn Wulffmorgenthaler i Politiken.

Han blev for alvor landskendt efter introduktionen af TV-udgaven af figuren Dolph, en lyseblå fascistisk flodhest hentet fra Wulffmorgenthalers tegninger, der har gjort Wulff selskab, først i DR2's tv-serie Wulffmorgenthaler og senere i serien Dolph og Wulff hvor Anders Morgenthaler er forsvundet og Dolph til gengæld fylder langt størstedelen af sendefladen.

Mikael Wulff har også medvirket i den første sæson af Langt fra Las Vegas som den lidt skøre dreng, der har tendenser til at lave og sige mærkelige ting. Eksempelvis lavede han i et af afsnittene servietter med smag. Mikael Wulff dyrker stadig standup på landets scener.

Noget af det nyeste Mikael Wulff har været med i er Wulffs Magasin som blev sendt på tv-kanalen DR2. Her optræder Wulff i rollen som sig selv, med store drømme om at lave det perfekte tv-show. Serien er skrevet af Wulff selv og Marie Østerbye.

Wulff er student fra Gammel Hellerup Gymnasium.

Referencer

Eksterne henvisninger 
 

Komikere fra Danmark
Skuespillere fra Danmark
Standupkomikere fra Danmark
Studenter fra Gammel Hellerup Gymnasium
Liselund (Møn)

Liselund er en lille bebyggelse i Magleby Sogn på Møn.

Liselund er kendt for Liselund Park og Liselund Slot. Parken blev anlagt i årene op til 1792 og indviet i 1792 af kammerherre og amtmand Antoine Bosc de la Calmette i kærlighed til hustruen Anna Catherine Elisabeth Iselin, kaldt Lise, som han var blevet gift med i 1777. Han havde arvet Marienborg på Vestmøn og købt området, hvor parken nu ligger, og som var den nordlige del af Klinteskoven, i 1783.

Liselund ligger i Vordingborg Kommune og tilhører Region Sjælland.

Kilder
J. P. Trap: 5.udgave, Kraks Landbrug

Eksterne henvisninger
 Møns Turistbureaus informationsfolder
 Moenia 
 Hotel Liselund ny Slot 

Lokaliteter på Møn
Burger King

Burger King er en amerikansk fastfood-kæde, der som den første store kæde åbnede i Danmark i 1977. Den første Burger King restaurant i Danmark lå på Vesterbrogade i København, og ligger der endnu (den er dog blevet ombygget til en mindre udgave). Samtlige Burger King restauranter i Danmark drives af franchisetagere, hvoraf de største er Norske King Food Scandinavia og Svenske Nordic Service Partners.

Burger King Corporation driver i 67 lande ca. 12.000 restauranter, hvoraf ca. 200 af dem står under navnet "Hungry Jack" (Australien). Firmaet har verden over 360.000 medarbejdere. Dagligt har Burger King 11.400.000 kunder, dvs. hver filial har gennemsnitligt 1.040 kunder per dag. Ifølge firmaets egne angivelser drives omkring 91 procent af restauranterne af selvstændige restauratører.

Burger King er bl.a. kendt for deres Whopper, der sælges 4,5 millioner af dagligt.

Historie 
Den første Burger King-restaurant i verden åbnede i 1954 i Miami, Florida, USA.  Burger King Corporation er grundlagt af James W. McLamore og David Edgerton. 

Grundkonceptet er oksekød grillet over åben ild, med frisk tilbehør og med en stor portion Pommes Frites. Tre år senere, i 1957, blev den første Whopper serveret, som senere blev firmaets mest succesrige produkt. Der sælges årlig verden over 1,7 milliarder Whopper burgere. 1961 opnåede grundlæggerne Franchiseretten i USA og udlandet, og dermed kunne etableringen af burgerrestauranter verden over begynde. 1967 blev Burger King solgt til fødevarefirmaet Pillsbury Company. 1975 blev den første Drive-in restaurant åbnet. Det vil sige at kunden ikke behøver at stå ud af bilen for at få sine varer. I dag udgør denne forretningsmåde 58 procent af omsætningen.

I 1970'erne åbnedes de første Burger King i Spanien, Tyskland, Sverige, England og Danmark.

1997 gik Pillsbury sammen med bryggeriet Guinness ind i det britiske koncern Diageo plc. Den 13. december 2002 solgte Diageo Burger King for 1,5 mia. USD til USA-konsortiet Texas Pacific Group med deltagerne Del Monte, Ducati, Continental Airlines, America West, Bain Capital og Goldman Sachs Capital Partners.

2010 købte finansinvestoren 3G Capital Burger King for i alt 3,26 milliarder dollar.

Burger King i USA

Konflikter 
Tomatplukkere i Florida, der arbejder for Burger Kings underleverandører, har gennem mange år forsøgt at få forbedret deres løn- og arbejdsvilkår, som af kritikere sammenlignes med slaveri og trafficking. I denne kamp er tomatarbejderne blevet støttet af bl.a. aktivistgrupper på universiteter. I maj 2008 kom det frem, at Burger Kings vicepræsident, Steven Grover, har forsøgt, bla. via internettet, at infiltrere sådanne aktivistgrupper.

Burger King i popkultur 
 I Pulp Fiction er der en scene, hvor Jules og Vincent diskuterer burgere i Europa .
 The Simpsons har parodieret Pulp Fiction, og deres Krusty Burger er en parodi på både Burger King og McDonald's

Referencer

Eksterne henvisninger 

  
  

Fastfoodrestaurantkæder fra USA
Etableret i 1954
Miami
Fastfoodrestaurantkæder i Danmark
Funny Business Inc

Funny Business Inc (FBI) er et dansk booking- og produktionsselskab, der beskæftiger sig med underholdning, navnlig standupcomedy. Forkortelsen 'FBI' må ikke forveksles med den amerikanske efterretningstjeneste, Federal Bureau of Investigation, der ligeledes forkortes FBI.

Nuværende og tidligere komikere tilknyttet FBI

Eksterne henvisninger 
FBI.dk 

Forlystelsesvirksomheder i Danmark
Standupcomedy